CELEX: 52018PC0726
Language: ro
Date: 2018-11-06
Title: Propunere de DECIZIE DE PUNERE ÎN APLICARE A CONSILIULUI de autorizare a Croației să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE a Consiliului privind sistemul comun al taxei pe valoarea adăugată

COMISIA EUROPEANĂ
            Bruxelles, 6.11.2018
            COM(2018) 726 final
            2018/0375(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Croației să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE a Consiliului privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În temeiul articolului 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA sau al prevenirii anumitor forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la 22 decembrie 2016, Croația a solicitat o derogare de la articolul 26 alineatul (1) litera (a) și de la articolul 168 din Directiva TVA și o limitare a dreptului de deducere a TVA în ceea ce privește achiziționarea și închirierea de aeronave, nave și autoturisme personale, inclusiv achiziționarea de accesorii pentru astfel de bunuri, precum și de servicii prestate în legătură cu acestea. După o serie de discuții cu Comisia, Croația și-a modificat cererea și a transmis o nouă cerere, care a fost înregistrată de Comisie la 17 septembrie 2018. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 21 septembrie 2018, cu privire la solicitarea înaintată de Croația. Printr-o scrisoare datată 24 septembrie 2018, Comisia a informat Croația că dispune de toate informațiile pe care le consideră necesare pentru analizarea cererii.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Articolul 168 din Directiva TVA prevede că o persoană impozabilă are dreptul de a deduce valoarea TVA-ului perceput pentru achizițiile efectuate în scopul operațiunilor sale taxabile. Articolul 26 alineatul (1) litera (a) din directiva menționată stabilește că utilizarea în folos personal a bunurilor care constituie o parte din activele folosite în cadrul unei activități economice este considerată o prestare de servicii efectuată cu titlu oneros, atunci când TVA-ul aferent bunurilor respective a fost eligibil pentru deducere. Acest sistem permite recuperarea TVA-ului dedus inițial pentru utilizarea în folos personal. 
            
            
               În prezent, persoanele impozabile din Croația nu pot deduce TVA-ul achitat în amonte pentru autoturisme personale, cu excepția cazului în care acestea sunt utilizate pentru instruirea șoferilor, pentru testarea vehiculelor, pentru servicii de reparații, pentru activitatea economică de transport de pasagerilor și bunuri, pentru transportul persoanelor decedate, pentru închiriere și pentru cumpărare în scopul revânzării. Contribuabilii din Croația solicită în mod sistematic eliminarea acestei restricții cu privire la dreptul de deducere a TVA-ului pentru achiziționarea și închirierea de autoturisme personale și pentru cheltuielile aferente. Croația intenționează să își modifice legislația și să permită deducerea TVA-ului achitat în amonte aferent autoturismelor care nu sunt utilizate exclusiv în scopuri profesionale.
            
            
               În același timp, Croația susține că este dificil să se determine în ce măsură autoturismele sunt utilizate în scop profesional sau în folos personal. Prin urmare, Croația consideră că ar fi adecvat să se aplice un procent fix pentru deducerea TVA-ului. Potrivit Croației, aplicarea limitei procentuale fixe pentru deducerea TVA-ului nu va avea ca rezultat o sarcină administrativă suplimentară sau costuri suplimentare nici pentru întreprinderi, nici pentru autoritățile fiscale, iar deducerea TVA-ului va fi posibilă. Introducerea deducerii TVA-ului va diminua interesul contribuabililor de a achiziționa bunuri și servicii legate de autoturisme de la persoane care desfășoară activități neînregistrate. 
            
            
               În consecință, Croația solicită, în temeiul articolului 395 din Directiva TVA, să introducă o măsură de derogare de la articolul 26 alineatul (1) litera (a) și de la articolul 168 din Directiva TVA, prin care să limiteze dreptul de deducere pentru autoturisme la un procent stabilit. 
            
            
               Croația a efectuat o analiză a utilizării autoturismelor în scopuri profesionale, care a indicat că acest tip de utilizare ar trebui să fie estimat la aproximativ 40-60 %. Acesta este motivul pentru care Croația susține că nivelul de 50 % reprezintă limita procentuală adecvată. 
            
            
               Limitarea dreptului de deducere ar trebui să se aplice TVA-ului achitat pentru achiziționarea și închirierea de autoturisme personale, inclusiv pentru achiziționarea tuturor bunurilor și serviciilor aferente. Se consideră că autoturismele vizate sunt autovehicule destinate transportului de persoane cu maximum opt locuri pe scaune, în plus față de locul conducătorului auto. 
            
            
               Autoturismele personale utilizate pentru instruirea șoferilor, testarea vehiculelor, serviciile de reparații, activitățile economice de transport de pasageri și bunuri, transportul persoanelor decedate, închirierea și achiziționarea în scopul revânzării nu sunt acoperite de limita procentuală.
            
            
               Derogarea ar trebui acordată de la 1 ianuarie 2019 până la 31 decembrie 2021, pentru a se putea evalua dacă limitarea la 50 % reflectă în mod corect raportul global dintre utilizarea în scopuri profesionale și utilizarea în folos personal. Orice cerere de prelungire ar trebui să fie însoțită de un raport care să cuprindă o reexaminare a procentului aplicat și să fie trimisă Comisiei până la 31 martie 2021. 
            
            
               •Coerența cu dispozițiile deja existente în domeniul de politică vizat
            
            
               Derogări similare în ceea ce privește dreptul de deducere au fost acordate și altor state membre. 
            
            
               Conform articolului 176 din Directiva TVA, Consiliul stabilește cheltuielile pentru care TVA-ul nu este deductibil. Până la adoptarea unor dispoziții în acest sens, statele membre sunt autorizate să mențină excluderile care erau în vigoare la 1 ianuarie 1979. Există așadar unele dispoziții de tip „statu-quo” care limitează dreptul de deducere a TVA în ceea ce privește autoturismele. 
            
            
               
                  În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere
                     2
                  , această derogare este adecvată în așteptarea unei armonizări a acestor reguli la nivelul UE. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               Articolul 395 din Directiva TVA. 
            
            
               •Subsidiaritate (pentru competență neexclusivă) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitate
            
            
               Decizia se referă la o autorizare acordată unui stat membru la cererea acestuia și nu constituie o obligație.
            
            
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării impozitelor și prevenirea anumitor forme de evaziune fiscală sau de evitare a obligațiilor fiscale. În mod concret, contribuabilii vor putea să deducă 50 % din TVA-ul aferent autoturismelor pe care le utilizează în folos personal sau în scopuri profesionale, ceea ce le va permite să evite sarcini suplimentare legate de ținerea evidențelor. Autoritățile fiscale ar avea la dispoziție o procedură simplificată de colectare a TVA-ului. 
               
            
            
               •Alegerea instrumentului
            
            
               
                  Instrument propus: decizie de punere în aplicare a Consiliului.
               
               
                  În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               
                  Prezenta propunere se bazează pe solicitarea formulată de Croația și vizează doar acest stat membru. 
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă. 
               
            
            
               •Evaluarea impactului
            
            
               
                  Propunerea răspunde cererii formulate de Croația, care dorește să își modifice legislația și să permită deducerea TVA-ului pentru utilizarea în scopuri profesionale a autoturismelor. Întrucât este complicat să se determine în ce măsură autoturismele sunt utilizate în folos personal sau în scopuri profesionale, Croația a solicitat aplicarea limitei procentuale de 50 %. Măsura specială are ca obiectiv simplificarea procedurii de impozitare și combaterea fraudelor în domeniul TVA, având în consecință un impact potențial pozitiv atât pentru întreprinderi, cât și pentru administrații. 
               
               
                  Croația va permite deducerea TVA-ului care nu a fost deductibil până în prezent. Prin urmare, măsura va avea un impact asupra bugetului de stat al Croației. Veniturile din TVA vor fi reduse cu aproximativ 400 de milioane pe an, pe baza datelor din 2015, și anume cu 0,9 % din totalul veniturilor din TVA
                     3
                  . 
               
            
            
               4.IMPLICAȚIILE BUGETARE
            
            
               
                  Propunerea nu va avea niciun impact negativ asupra resurselor proprii ale Uniunii provenite din TVA.
               
            
            
               5.ALTE ELEMENTE
            
         
         
            
               
                  Propunerea include o clauză de limitare în timp; măsura expiră automat la 31 decembrie 2021.
               
               
                  În cazul în care va avea în vedere solicitarea unei noi prelungiri a măsurii de derogare după 2021, Croația va trebui să transmită Comisiei un raport care să includă reexaminarea limitei procentuale, împreună cu cererea de prelungire, până la 31 martie 2021 cel târziu.
               
            
            
               2018/0375 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Croației să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE a Consiliului privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  4
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Articolul 168 din Directiva 2006/112/CE stabilește dreptul unei persoane impozabile de a deduce taxa pe valoarea adăugată (TVA) achitată pentru livrările de bunuri și prestările de servicii de care a beneficiat respectiva persoană în scopul operațiunilor sale impozitate. Articolul 26 alineatul (1) litera (a) din directiva respectivă prevede obligația de a declara TVA atunci când un activ al unei societăți comerciale este utilizat în folos personal de către o persoană impozabilă sau de către personalul acesteia sau, mai general, este utilizat în alte scopuri decât pentru desfășurarea activității sale.
            
            
               (2)Prin scrisoarea înregistrată de Comisie la 22 decembrie 2016, Croația a solicitat autorizația de a aplica o derogare de la dispozițiile Directivei 2006/112/CE referitoare la dreptul de deducere a taxei achitate în amonte pentru achiziționarea și închirierea de aeronave, nave și autoturisme personale, inclusiv achiziționarea de accesorii pentru astfel de bunuri, precum și de servicii prestate în legătură cu acestea. După o serie de discuții cu Comisia, Croația a prezentat o cerere modificată limitată la autoturisme, care a fost înregistrată de Comisie la 17 septembrie 2018. 
            
            
               (3)Prin scrisoarea din 21 septembrie 2018, Comisia a transmis cererea Croației și celorlalte state membre. Printr-o scrisoare datată 24 septembrie 2018, Comisia a informat Croația că dispune de toate informațiile pe care le consideră necesare pentru analizarea cererii.
            
            
               (4)Persoanele impozabile din Croația nu pot deduce TVA-ul aferent autoturismelor utilizate parțial în scopuri profesionale. Croația intenționează să își modifice legislația și să permită deducerea TVA-ului achitat în amonte aferent autoturismelor.
            
            
               (5)Croația susține că este adesea dificil de determinat cu exactitate în ce măsură autoturismele sunt utilizate în interes personal sau în scopuri profesionale, și chiar dacă acest lucru este posibil, se creează sarcini suplimentare. Prin urmare, Croația consideră că ar fi adecvat să se aplice un procent fix pentru deducerea TVA-ului. Pe baza estimărilor, Croația susține că limita de 50 % este adecvată. 
            
            
               (6)Potrivit Croației, aplicarea limitei procentuale fixe pentru deducerea TVA-ului nu va avea ca rezultat o sarcină administrativă suplimentară sau costuri suplimentare nici pentru întreprinderi, nici pentru autoritățile fiscale, iar deducerea TVA-ului va fi posibilă. Introducerea deducerii TVA-ului va diminua interesul contribuabililor de a achiziționa bunuri și servicii legate de autoturisme de la persoane care desfășoară activități neînregistrate. 
            
            
               (7)În consecință, Croația a solicitat, în temeiul articolului 395 din Directiva TVA, să introducă o măsură specială de derogare de la articolul 26 alineatul (1) litera (a) și de la articolul 168 din Directiva 2006/112/CE, prin care să limiteze dreptul de deducere pentru autoturisme la un procent stabilit.
            
            
               (8)Limitarea dreptului de deducere ar trebui să se aplice TVA-ului achitat pentru achiziționarea și închirierea de autoturisme personale, inclusiv pentru achiziționarea tuturor bunurilor și serviciilor aferente. Se consideră că autoturismele vizate sunt autovehicule destinate transportului de persoane cu maximum opt locuri pe scaune, în plus față de locul conducătorului auto. 
            
            
               (9)Măsura specială are ca obiectiv simplificarea procedurii de impozitare și combaterea evaziunii în domeniul TVA, permițând în același timp deducerea TVA-ului pentru autoturismele utilizate parțial în scopuri profesionale. Având în vedere impactul potențial pozitiv atât pentru întreprinderi, cât și pentru administrații, este oportun să se acorde măsura specială. 
            
         
         
            
               (10)Măsura specială ar trebui să se aplice de la 1 ianuarie 2019 până la 31 decembrie 2021, pentru a se putea evalua dacă limitarea la 50 % reflectă în mod corect raportul global dintre utilizarea în scopuri profesionale și utilizarea în interes personal. 
            
            
               (11)În cazul în care consideră că este necesară o prelungire a autorizării după anul 2021, Croația ar trebui să transmită Comisiei, cel târziu la 31 martie 2021, o cerere de prelungire însoțită de un raport care ar trebui să includă o reexaminare a procentului aplicat. 
            
            
               (12)Măsura specială va avea doar un efect neglijabil asupra cuantumului total al încasărilor din impozite colectate în etapa de consum final și nu va afecta resursele proprii ale Uniunii provenite din TVA,
            
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 168 din Directiva 2006/112/CE, Croația este autorizată să limiteze la 50 % dreptul de a deduce taxa pe valoarea adăugată (TVA) pentru cheltuielile legate de autoturisme care nu sunt utilizate exclusiv în scopuri profesionale.
            
            
               Articolul 2
            
            
               Prin derogare de la articolul 26 alineatul (1) litera (a) din Directiva 2006/112/CE, Croația nu asimilează unei prestări de servicii cu titlu oneros utilizarea în alte scopuri decât în interesul activității economice a unui autoturism care face parte din activele activității economice ale unei persoane impozabile, în cazul în care autoturismul a făcut obiectul unei limitări autorizate în temeiul articolului 1 din prezenta decizie.
            
            
               Articolul 3
            
            
               Cheltuielile menționate la articolul 1 se referă la achiziționarea și închirierea de autoturisme, inclusiv achiziționarea tuturor bunurilor și serviciilor aferente. 
            
            
               Articolul 4
            
            
               Decizia ar trebui să se aplice numai autovehiculelor destinate transportului de persoane cu maximum opt locuri pe scaune, în plus față de locul conducătorului auto. 
            
            
               Articolul 5
            
            
               Articolele 1 și 2 nu se aplică:
            
            
               –(a) vehiculelor utilizate pentru instruirea șoferilor, testarea vehiculelor, servicii de reparații, activități economice de transport de pasageri și de bunuri, transportul persoanelor decedate, închiriere;
            
            
               –(b) vehiculelor achiziționate în scopul revânzării. 
            
            
               Articolul 6
            
            
               Prezenta decizie se aplică de la 1 ianuarie 2019 până la 31 decembrie 2021. 
            
            
               Orice cerere de prelungire a autorizării prevăzute în prezenta decizie se transmite Comisiei până la 31 martie 2021 și este însoțită de un raport care cuprinde o reexaminare a procentului prevăzut la articolul 1.
            
            
               Articolul 7
            
         
         
            
               Prezenta decizie se adresează Republicii Croația. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        COM (2004) 728 final - Propunere de Directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p. 10), retrasă la 21 mai 2014
                  
                  (JO C 153, 21. 5. 2014, p. 3). 
               
               
                  
                     (3)
                  
                        Studiu și rapoarte privind deficitul de încasare a TVA în statele membre ale UE-28: Raport final pe 2018; Tabelul 3.11., p. 32. 
               
               
                  
                     (4)
                  
                        JO L 347, 11.12.2006, p. 1.